SK Úradný vestník Európskej únie C 217/2

Oznámenie o začatí čiastočného predbežného preskúmania antidumpingových opatrení uplatniteľných na dovoz integrovaných elektronických kompaktných žiariviek (CFL-i) s pôvodom v Čínskej ľudovej republike

(2006/C 217/02)

Komisii bola doručená žiadosť o čiastočné predbežné preskúmanie podľa článku 11 ods. 3 nariadenia Rady (ES) č. 384/96 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), naposledy zmeneného a doplneného nariadením Rady (ES) č. 2117/2005 (2).

1. Žiadosť o preskúmanie

Žiadosť podala federácia Community Federation of Lighting Industry of Compact Fluorescent Lamps Integrated (2 CFLI) (ďalej len „žiadateľ“).

Preskúmanie je rozsahovo obmedzené na prešetrenie dumpingu pokiaľ ide o jedného vyvážajúceho výrobcu, ktorým je spoločnosť Lisheng Electronic & Lighting (Xiamen) Co., Ltd (ďalej len „spoločnosť“).

2. Výrobok

Výrobkom, ktorý je predmetom preskúmania, sú elektronické kompaktné fluorescenčné výbojky napájané striedavým prúdom (vrátane elektronických kompaktných fluorescenčných výbojok napájaných striedavým aj jednosmerným prúdom) s jednou alebo viacerými sklenými trubicami, so všetkými osvetľovacími prvkami a elektronickými komponentmi pripevnenými k spodnej časti výbojky alebo integrovanými do spodnej časti výbojky, s pôvodom v Čínskej ľudovej republike (ďalej len „príslušný výrobok“), ktorý sa v súčasnosti zaraďuje do kódu KN ex 8539 31 90. Tento kód KN sa uvádza iba pre informáciu.

3. Existujúce opatrenia

Opatreniami platnými v súčasnosti sú konečné antidumpingové clo uložené nariadením Rady (ES) č. 1470/2001 (3) na dovoz integrovaných elektronických kompaktných žiariviek (CFL-i) dovezených z Čínskej ľudovej republiky, naposledy zmeneným a doplneným nariadením Rady (ES) č. 1322/2006 (4).

4. Dôvody na preskúmanie

Žiadateľ predložil dostatočné prima facie dôkazy o tom, že okolnosti týkajúce sa dumpingu, na základe ktorých boli stanovené opatrenia pre spoločnosť, sa zmenili a že tieto zmeny majú trvalý charakter.

Tvrdenie o zvýšenom dumpingu v prípade spoločnosti sa zakladá na porovnaní vytvorenej normálnej hodnoty s vývoznými cenami príslušného výrobku pri predaji na vývoz do Spoločenstva.

Na tomto základe by vypočítané dumpingové rozpätie bolo omnoho vyššie ako dumping zistený pri predchádzajúcom prešetrovaní, ktoré viedlo k stanoveniu colnej sadzby platnej v súčasnosti. Z uvedeného dôvodu zachovanie opatrení na existujúcej úrovni už nie je dostatočné na vyrovnanie dumpingu.

5. Postup stanovenia dumpingu

Komisia po porade s poradným výborom dospela k záveru, že existujú dostatočné dôkazy na odôvodnenie začatia čiastočného predbežného preskúmania, obmedzeného na aspekty dumpingu v prípade spoločnosti Lisheng Electronic & Lighting (Xiamen) Co., Ltd, a týmto začína preskúmanie v súlade s článkom 11 ods. 3 základného nariadenia.

Prešetrovaním sa stanoví, či je potrebné pokračovať v existujúcich opatreniach, či je ich potrebné odstrániť alebo upraviť vo vzťahu k uvedenej spoločnosti.

a) Dotazníky

Komisia s cieľom získať informácie, ktoré považuje za potrebné na prešetrovanie, pošle dotazníky spoločnosti a orgánom Čínskej ľudovej republiky. Tieto informácie by mali byť doručené Komisii spolu s podpornými dôkazmi v lehote stanovenej v odseku 6 písm. a).

b) Zhromažďovanie informácií a vypočutia

Všetky zainteresované strany sa týmto vyzývajú, aby oznámili svoje stanoviská, predložili informácie iné, ako sú vo vyplnených dotazníkoch, a poskytli podporné dôkazy. Tieto informácie musia byť doručené Komisii spolu s podpornými dôkazmi v lehote stanovenej v odseku 6 písm. a).

Komisia môže okrem toho vypočuť zainteresované strany, pokiaľ predložia žiadosť, na základe ktorej sa ukáže, že existujú osobitné dôvody, pre ktoré by mali byť vypočuté. Táto žiadosť musí byť predložená v lehote stanovenej v odseku 6 písm. b).

c) Štatút trhového hospodárstva

Ak spoločnosť Lisheng Electronic & Lighting (Xiamen) Co., Ltd tvrdí, že pôsobí v podmienkach trhového hospodárstva, t. j., že spĺňa kritériá stanovené v článku 2 ods. 7 písm. c) základného nariadenia, a poskytne o tom dostatočné dôkazy, normálna hodnota sa stanoví v súlade s článkom 2 ods. 7 písm. b) základného nariadenia. Ak má spoločnosť Lisheng Electronic & Lighting (Xiamen) Co., Ltd v úmysle predložiť náležite odôvodnenú žiadosť, musí tak urobiť v osobitnej lehote stanovenej v odseku 6 písm. d). Komisia pošle spoločnosti Lisheng Electronic & Lighting (Xiamen) Co., Ltd formulár žiadosti.

d) Výber krajiny s trhovým hospodárstvom

V prípade, že spoločnosti Lisheng Electronic & Lighting (Xiamen) Co., Ltd nebol udelený štatút trhového hospodárstva, ale spĺňa požiadavky potrebné na stanovenie individuálneho cla v súlade s článkom 9 ods. 5 základného nariadenia, na stanovenie normálnej hodnoty sa v prípade Čínskej ľudovej republiky použije vhodná krajina s trhovým hospodárstvom v súlade s článkom 2 ods. 7 písm. a) základného nariadenia. Komisia mieni na tento účel použiť znovu Mexiko tak, ako tomu bolo počas prešetrovania, ktoré viedlo k uloženiu opatrení na dovoz príslušného výrobku z Čínskej ľudovej republiky. Zainteresované strany sa týmto vyzývajú, aby sa vyjadrili k vhodnosti tohto výberu v osobitnej lehote stanovenej v odseku 6 písm. b) tohto oznámenia.

Okrem toho, ak je spoločnosti Electronic & Lighting (Xiamen) Co., Ltd udelený štatút trhového hospodárstva, Komisia môže v prípade potreby takisto použiť zistenia týkajúce sa normálnej hodnoty stanovenej vo vhodnej krajine s trhovým hospodárstvom, napríklad, na účely nahradenia akýchkoľvek nespoľahlivých údajov o nákladoch alebo cenách v Čínskej ľudovej republike, ktoré sú potrebné na stanovenie normálnej hodnoty, ak nie sú k dispozícii požadované spoľahlivé údaje v Čínskej ľudovej republike. Komisia mieni použiť Mexiko aj na tento účel.

6. Lehoty

a) Pre strany na prihlásenie, na predloženie vyplnených dotazníkov a akýchkoľvek iných informácií

Všetky zainteresované strany, ak majú byť ich vyjadrenia počas prešetrovania zohľadnené, musia sa prihlásiť Komisii, oznámiť svoje stanoviská a predložiť vyplnené dotazníky alebo akékoľvek ďalšie informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa príslušná strana prihlási v rámci uvedeného obdobia.

b) Vypočutia

V tej istej 40-dňovej lehote môžu všetky zainteresované strany takisto požiadať o vypočutie Komisiou.

c) Osobitná lehota na výber krajiny s trhovým hospodárstvom

Strany, na ktoré sa vzťahuje prešetrovanie, môžu prejaviť záujem o vyjadrenie sa k vhodnosti výberu Mexika, o ktorom sa, ako je uvedené v odseku 5 písm. d), uvažuje ako o krajine s trhovým hospodárstvom na účely stanovenia normálnej hodnoty v prípade Čínskej ľudovej republiky. Tieto pripomienky musia byť Komisii doručené do 10 dní od dátumu uverejnenia tohto oznámenia v Úradnom vestníku Európskej únie.

d) Osobitná lehota na predloženie žiadostí o štatút trhového hospodárstva a/alebo o individuálny prístup

Riadne odôvodnená žiadosť o štatút trhového hospodárstva (ako je uvedené v odseku 5 písm. c)) a/alebo o individuálny prístup podľa článku 9 ods. 5 základného nariadenia musí byť Komisii doručená do 21 dní od dátumu uverejnenia tohto oznámenia v Úradnom vestníku Európskej únie.

7. Písomné podania, vyplnené dotazníky a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, pokiaľ nie je uvedené inak) a musia uvádzať názov, adresu, e-mailovú adresu, telefónne číslo a faxové číslo zainteresovanej strany. Všetky písomné podania, vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytnú ako dôverné, sa označia ako „Limited“ (5) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „FOR INSPECTION BY INTERESTED PARTIES“.

Adresa Komisie na účely korešpondencie:

European Commission Directorate General for Trade Directorate B Office : J-79 5/16 B-1049 Brussels Fax (32-2) 295 65 05

8. Nespolupráca

V prípadoch, ak ktorákoľvek zainteresovaná strana odmietne sprístupniť alebo neposkytne potrebné informácie v rámci lehôt alebo významnou mierou bráni v prešetrovaní, môžu sa zistenia, či už pozitívne alebo negatívne, vypracovať na základe dostupných skutočností v súlade s článkom 18 základného nariadenia.

Ak sa zistí, že ktorákoľvek zainteresovaná strana poskytla nepravdivé alebo zavádzajúce informácie, nevezmú sa tieto informácie do úvahy a v súlade s článkom 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a použijú sa dostupné skutočnosti, môže byť výsledok pre túto stranu menej priaznivý než v prípade, keby bola spolupracovala.

9. Harmonogram prešetrovania

V súlade s článkom 11 ods. 5 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie.

(1) Ú. v. ES L 56, 6.3.1996, s. 1.

(2) Ú. v. EÚ L 340, 23.12.2005, s. 17.

(3) Ú. v. ES L 195, 19.7.2001, s. 8.

(4) Ú. v. EÚ L 244, 7.9.2006, s. 1.

(5) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).